**Niciodată ca Toamna**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Niciodată mai mult ca toamna

Nu ni se înfiripă în suflete

Cu-atâta alean și resemnare

Visul de-a nu muri vreodată.

Zilele toamnei ca ale vieții

Sunt din ce în ce mai scurte

Lumina amiezii tot mai palidă

Umbra nopții mai întunecată.

Coroanele arțarilor se aprind

Ca policandrele pe dealuri

Soarele plânge în ciorchinii

De struguri cu lacrimi de miere.

Visele copilăriei privite acum

Prin oglinzile retrovizoare

Ale timpului se ascund de noi

Când ne trezim din reverii.

Frământăm în minte aceleași

Gânduri ca aluatul de pâine

Din sucul metaforelor pritocim

Vinul poemelor autumnale.

Construim pe schele de vise

Vagi iluzii, dogme și axiome

Tunele, poduri și drumuri

Care nu mai duc nicăieri.

De-atâtea ori ochii noștri

Au văzut lumina lină a zilei

Cerul înstelat al conștiinței

Dar niciodată ca toamna

Nu se stăvede mai limpede

Cum din visele tulburi ca norii

Se va cerne peste lume zăpada.